Az állampolgári jogok országgyűlési biztosának
Jelentése
az OBH 5706/2004. számú ügyben

Előadó: dr. Izafé Éva
A vizsgálat megindulása
A panaszos beadvánnyal fordult az állampolgári jogok országgyűlési biztosához, melyben a Hernád folyó áradását követően megrongálódott ingatlana újraépítése következtében az önkormányzat eljárását sérelmezte.
A vizsgálat az Alkotmányban deklarált tulajdonhoz való jog, valamint a jogállamiság elvéből fakadó jogbiztonság követelménye és tisztességes eljáráshoz való jog megsértésének gyanúja miatt indult.

A megállapított tényállás
A panaszos az önkormányzat előírása szerinti ütemezéssel nem értett egyet, mert a biztosított összegből a szükséges munkálatokat nem tudja elvégezni. A 2004. október 26-án kelt és postázott megkeresésemben a jegyzőtől tájékoztatást kértem arra vonatkozóan, hogy a panaszos kárenyhítési ügyében az irányadó kormányrendelet alapján milyen döntés született, illetve milyen eljárás van folyamatban.
Kértem, hogy a már rendelkezésére álló határozatot és a döntést megelőzően született dokumentumokat szíveskedjen megküldeni. Megkeresésemre 2004. december 9-éig választ nem kaptam.

Az ügy jogszabályi háttere
Az állampolgári jogok országgyűlési biztosáról szóló 1993. évi LIX. tv. (Obtv.)
18. § (10) Ha az országgyűlési biztos a (2)-(4) bekezdésben foglalt jogosítványai alapján adatot (felvilágosítást, magyarázatot stb.) kér, a megkeresésnek - ha e törvény másként nem rendelkezik - a megkeresett szerv az országgyűlési biztos által megállapított határidőn belül, amely tizenöt napnál rövidebb nem lehet, köteles eleget tenni.

191/1996. (XII. 17.) Korm. rendelet a fővárosi, megyei közigazgatási hivatalokról
22. § (1) A hivatalvezető, az igazgatási szervek vezetője a 21. §-ban meghatározott szervek ellenőrzése során feltárt vagy más módon tudomására jutott jogszabálysértés esetén megteszi a szükséges intézkedéseket, (2) Az (1) bekezdésben meghatározott esetekben a megkeresett szerv vezetője köteles a hivatalvezető, az igazgatási szerv vezetője megkeresését érdemben megvizsgálni, és saját intézkedéséről vagy annak mellőzése okáról a hivatalvezetőt, az igazgatási szerv vezetőjét - a megkereséstől számított 30 napon belül - tájékoztatni.

Az érintett alkotmányos jog
1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam.
32/B. § (1) Az állampolgári jogok országgyűlési biztosának feladata, hogy az alkotmányos jogokkal kapcsolatban tudomására jutott visszásságokat kivizsgálja vagy kivizsgáltassa, és orvoslásuk érdekében általános vagy egyedi intézkedéseket kezdeményezzen. (3) Az országgyűlési biztos eljárását törvényben meghatározott esetekben bárki kezdeményezheti.

A vizsgálat megállapításai
Az eljárás során az Obtv. alapján tájékoztatást kértem a Hernád folyó áradását követően megrongálódott ingatlan újjáépítése következtében az önkormányzat eljárásáról. A megkeresésemre válasz nem érkezett. A panaszos novemberben és decemberben több ízben sürgette ügyében a vizsgálat befejezését, és a válaszom megküldését.
A fentiekre tekintettel megállapítottam, hogy a jegyzőhöz intézett megkereséseim teljesítésének megtagadása sérti az országgyűlési biztosnak az Obtv. 18. §-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az Alkotmány 2 §. (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás
Az Obtv. 20. § (1) bekezdése alapján felkérem a Borsod-Abaúj-Zemplén Megyei Közigazgatási Hivatal Vezetőjét, hogy a közigazgatási területén gondoskodjon arról, hogy a vizsgálattal érintett jegyző teljesítse az országgyűlési biztos jogszabályon alapuló megkeresését.
Kérem a Borsod-Abaúj-Zemplén Megyei Közigazgatási Hivatal Vezetőjét, hogy ajánlásommal kapcsolatos álláspontjáról, illetve a megtett intézkedésről 30 napon belül értesíteni szíveskedjen.

Budapest, 2004. december 13.

Lenkovics Barnabás sk.